Bitka za Kupres (1992)
Bitka za Kupres, u srpskim izvorima navođena kao Operacija Kupres, se odigrala u aprilu 1992. na samom početku rata u BiH na području jugoazapdne Bosne između paravojnih formacija novoproglašene Srpske Republike Bosne i Hercegovine uz podršku snaga JNA na jednoj, te pretežno bosanskohrvatskih paravojnih formacija uz podršku susjedne Hrvatske na drugoj strani. Cilj obiju strana je bio ostvariti nadzor nad gradom Kupres, odnosno strateški važnom Kupreškom visoravni sa koje su se mogle nadzirati ključne komunikacijske rute u tom dijelu zemlje. I srpske paravojne formacije su prije bitke formalno pripadale snagama Teritorijalne obrane koja se, međutim, tokom raspada SFRJ podijelila na etničkoj osnovi; hrvatske snage su se tokom same bitke službeno preimenovale u Hrvatsko vijeće obrane. Obje strane su bile dobro pripremljene za bitku i na samom početku kontrolirale dijelove Kupresa. Ispočetka su u njoj najviše uspjeha imali Hrvati, te su do 6. aprila uspjeli zauzeti cijeli grad i zarobiti veliki broj pripadnika srpskih snaga. Međutim, intervencija oklopnih snaga Kninskog korpusa JNA je preokrenula situaciju u srpsku korist; hrvatske snage su prisiljene na povlačenje prema Šuici, gdje su uspostavljena linija fronte koja se neće mijenjati sve do operacije Cincar u jesen 1994. godine. Bitka za Kupres je predstavljala prvu veću bitku rata, a tokom nje su, prema suprotstavljenim navodima, obje strane počinile ratne zločine.

Literatura

1992
Kupres
Kupres
Kupres